Святыя айцы не лічаць магчымым вызначыць адназначную сувязь хваробы з тым ці іншым грахом чалавека. Так, прападобны Марк Падзвіжнік кажа: "Не думай, што ўсялякае гора находзіць на людзей за грахі". Перасцерагае ад паспешлівых высноў адносна прычын хваробы і свяціцель Іаан Залатавусты: "Ёсць шмат людзей неразумных, якія з няшчасцяў іншага звычайна робяць кепскія высновы пра яго жыццё. Так было і з Іавам. Не ведаючы за ім нічога кепскага, казалі яму: за грахі твае ты яшчэ мала пакараны (Іаў. 33. 27)". Падобная пазіцыя ў азначаным пытанні і ў свяціцеля Філарэта Маскоўскага: "Хто можа вымераць глыбіню, даследваць шляхі Божых лёсаў? Хто наважыцца кожнага хворага прызнаць асуджаным і ўсялякую хваробу - шыльдай вінаватасці?"